Nege vas in Limpopo vir renoster-misdadeArgieffoto Kapt. Paul Ramaloko, woordvoerder van die Valke, sê hulle het Dinsdagmiddag vyf verdagtes in Warmbad in hegtenis geneem nadat hulle ŉ wenk ontvang het. Die verdagtes het ŉ renosterhoring in hul besit gehad. Die horing is vermoedelik die van ŉ renosterbul wat ŉ paar maande gelede doodgemaak is. Die vyf verdagtes, tussen die ouderdomme van 23 en 34, sal na verwagting Donderdag in die Bela Bela-landdroshof verskyn. Die polisie het ook op die verdagtes se motor beslag gelê. Ramaloko sê in ŉ ander voorval is die Valke na die plaas Zonderwater in Ellisras ontbied nadat twee renosters geskiet is. Die een se horing is verwyder en die ander een is gewond. Vier verdagtes is in hegtenis geneem en die polisie het op renosterhorings, ŉ jaggeweer, ammunisie, ŉ saag en ŉ motor beslag gelê. Die verdagtes het Woensdag in die Lephalale-landdroshof verskyn en die saak is tot 28 Maart uitgestel wanneer hulle om borg sal aansoek doen.